
I.

Charakteristika

Pri zásahu má záchrana osôb prednosť pred záchranou zvierat a majetku. Cieľom činnosti hasičskej jednotky pri záchrane osôb a zvierat je odstránenie bezprostredného ohrozenia ich životov. 

II.

Úlohy a postup činnosti
1. Veliteľ zásahu rozhoduje o začatí a ukončení činnosti na záchranu osôb, zvierat a majetku a určí, ktoré osoby a ktoré zvieratá alebo majetok budú zachránené prednostne, k čomu si vyžiada od  právnickej osoby alebo fyzickej osoby                 -podnikateľa požiarny evakuačný plán. V prípade nebezpečenstva z omeškania môžu o spôsobe záchrany osôb rozhodnúť hasiči vykonávajúci záchranné práce, členovia prieskumnej skupiny a podobne. Určí sa taký spôsob záchrany, ktorý je v danej situácii najbezpečnejší pre zachraňované osoby i pre zachraňujúcich.

2. Veliteľ zásahu pri hromadnej záchrane určí miesto, kde sa budú zachraňované osoby zhromažďovať, evidovať a kde im bude poskytnutá ďalšia pomoc.
3. Vyhľadávanie osôb. V prípade, že bola vydaná správa alebo možno predpokladať, že na určitom mieste alebo v priestore môžu byť ohrozené osoby, ktoré však prieskumná skupina nenašla, je nevyhnutné starostlivo prehľadať i také priestory, kde za normálnych podmienok nemožno predpokladať možnosť úkrytu (napríklad šachta technologických rozvodov v bytových jadrách, priestor pod vaňou a koše na bielizeň). Osobitnú pozornosť treba venovať vyhľadávaniu detí.

4. Na záchranu osôb sa využívajú prednostne stavebné prvky, konštrukčné prvky a zariadenia budov určené na evakuáciu osôb alebo zásah hasičskej jednotky (napríklad únikové cesty a zásahové cesty, požiarne výťahy, evakuačné výťahy, požiarne rebríky). 

5. Pri záchrane treba používať (okrem krajných prípadov, keď neexistuje iná možnosť) len určené ochranné prostriedky a pomôcky. Zachraňujúci musí dbať tiež na to, aby nedošlo k úrazu zachraňovaných (napríklad odstrániť okuliare a iné ostré predmety). Nedostatky, ktoré sa vyskytnú pri záchrane, môžu negatívne vplývať na ďalšie osoby čakajúce na záchranu.
6.  Medzi obvyklé spôsoby záchrany osôb patrí
a) 
samostatný odchod osôb, ktorým hrozí bezprostredné ohrozenie, spôsobom a smerom, ktorý určí veliteľ zásahu (napríklad nezadymené únikové cesty, otvorené únikové východy),

b)
vyvedenie ohrozených osôb, ktoré stratili orientáciu, nemohli uniknúť zadymenými únikovými cestami, alebo keď si to vyžaduje stav zachraňovaných,

c) vynesenie ohrozených osôb, ktoré sa nemôžu samé pohybovať,

d) záchrana pomocou výškovej techniky,

e) záchrana pomocou záchranných prostriedkov (napríklad prenosné rebríky, záchranné tunely, plachty a doskokové matrace),

f) záchrana pomocou leteckej techniky,

g) umele vytvorené otvory v stavebných konštrukciách,

h) vyslobodzovanie osôb z trosiek, z havarovaných vozidiel a podobne,

i) odvoz osôb na palube člnov alebo s použitím inej techniky z ohrozených miest.

7. Ak nemožno transportovať zachraňované osoby, za záchranu sa považuje     zabezpečenie základných životných funkcií a podmienok na prežitie.

8. Pri použití automobilových rebríkov alebo prenosných rebríkov je vhodné istiť zachraňované osoby lanom.

9. Pri použití výškovej techniky s košom prepravu osôb v koši zabezpečuje  určený hasič.

10. Veliteľ zásahu môže rozhodnúť o nedodržaní technických podmienok hasičskej techniky a  vecných prostriedkov, ak pri záchrane života osôb hrozí nebezpečenstvo z omeškania. 

11. Pri záchrane väčšieho množstva osôb sa určí ich poradie. Poradie určí veliteľ zásahu alebo ním poverený veliteľ jednotky alebo skupiny vykonávajúcej záchranu, alebo záchranár, ktorý je so zachraňovanými osobami v priamom kontakte. Záchrana osôb prebieha spravidla v poradí deti, ženy, starci a muži. Treba však zvážiť momentálny stav zachraňovaných osôb.

12. Veliteľ zásahu posúdi, či treba vykonať evakuáciu osôb, ktorých životy nie sú bezprostredne ohrozené, ale následkom udalosti môže k ohrozeniu ich života dôjsť. Vzhľadom na uvedené veliteľ zásahu môže prijať opatrenia na uzatvorenie miesta zásahu pre nežiaduce osoby.

13. V prípade potreby veliteľ zásahu zabezpečí privolanie lekárskej pomoci zachraňovaným osobám; do jej príchodu poskytujú prvú pomoc hasiči. Pri väčšom počte zranených je treba vytvoriť miesto, kde sa budú zranení sústreďovať.

14. Opatrenia na zvládnutia paniky:
a) predísť panike a informovať; nedostatok informácií môže byť jednou z príčin vzniku paniky a v konečnom dôsledku môže mať nepriaznivý vplyv na vykonávanie záchrany. V prípade potreby môžu byť tieto informácie cielene smerovať k potrebám záchranárov. Veliteľ zásahu zabezpečí včasnú informovanosť ohrozených osôb o blížiacej sa pomoci. Skupina určená na vykonanie záchrany musí zachraňované osoby zrozumiteľne a s prehľadom upokojiť, informovať ich o stanovenom spôsobe záchrany a jej bezpečnosti alebo o prípadných ďalších skutočnostiach, ktoré je vhodné v danom čase oznámiť, 

b) sebavedomie a pripravenosť hasičov; pri uskutočňovaní záchrany osôb je potrebné postupovať rýchlo, energicky, ale zároveň s rozvahou. Sebavedomé vystupovanie pri záchrane spolu s dokonalou znalosťou technických prostriedkov použitých pri záchrane vrátane postupu záchrany pôsobí na zachraňované osoby upokojujúco. Ak ohrozené osoby vycítia nerozhodnosť v správaní sa hasičov, môže to u nich vzbudiť nedôveru k zvolenému spôsobu ich záchrany,
c) ráznosť; pri záchrane osôb môžu nastať situácie, keď nemožno z rôznych dôvodov racionálne vysvetliť ohrozeným osobám nutnosť ich záchrany (napríklad osoby s duševnými poruchami, so zníženou schopnosťou vnímať, pod vplyvom narkotík alebo alkoholu). Takéto osoby môžu odmietnuť svoju záchranu, a to aj spôsobom fyzického násilia; v týchto prípadoch treba zasiahnuť s príslušnou razanciou.

15.  Veliteľ zásahu je oprávnený na určitý čas prerušiť záchranu osôb, zvierat  alebo majetku, a to v prípade, keď už nemožno ani napriek všetkým vynaloženým dostupným silám a prostriedkom zachrániť osoby, zvieratá alebo majetok, alebo pokračovanie v zásahu by bezprostredne ohrozovalo život zasahujúcich hasičov. Pokračovať v záchrane možno až po zmene okolností z pozície zachraňujúceho alebo z pozície ohrozených.

16. Záchrana osôb pri požiari sa vykonáva v niektorých prípadoch súčasne  s hasením požiaru. Ak sú ľudia bezprostredne ohrození požiarom alebo cesta k záchrane je odrezaná alebo odrezanie hrozí, použitie prúdu je nevyhnutné. Ak nestačia sily a prostriedky na hasenie požiaru i na záchranu osôb, všetky sily a prostriedky sa použijú na záchranu. Ak môže rýchle nasadenie prúdu na hasenie znížiť ohrozenie životov osôb, v takom prípade je potrebné hasiť najprv požiar na cestách záchrany a potom vykonávať záchranné práce.

III.

Očakávané zvláštnosti 

Pri záchrane osôb treba počítať s týmito komplikáciami:

a)   možnosť vzniku paniky zachraňovaných osôb,

b)  veľká psychická záťaž a fyzická záťaž hasičov a ich vyčerpanie, vznik stresových situácií u hasičov, ako aj u zachraňovaných,

c)  požiadavky na zvýšený počet dýchacej techniky (zaťaž hasičov, potreba dýchacej techniky pre zachraňovaných),

d) nutnosť poskytovania predlekárskej pomoci zachraňovaným, zabezpečenie zachránených pred poveternostnými vplyvmi,

e) snaha niektorých zachraňovaných vracať sa späť alebo neochota opustiť miesta, kde im hrozí nebezpečenstvo, zvláštne správanie sa niektorých skupín osôb (napríklad deti, zdravotne postihnutí), obmedzená schopnosť pohybu osôb, 

f)   neprehľadná situácia o počtoch osôb, ktoré potrebujú záchranu,

g)  nedostatok výškovej hasičskej techniky a ďalšej špeciálnej techniky, napríklad na vyslobodenie osôb,

h) 
neprístupné cesty na vykonávanie záchrany vnútornými priestormi budov z dôvodu rozsiahleho požiaru,

i)  nebezpečenstvo vyplývajúce z druhu udalosti a charakteru priestoru,  z ktorého treba zachraňovať osoby (napríklad otrava, prehriatie organizmu, popálenie, poleptanie, pád a strata orientácie),

j)   väčšia potreba síl a prostriedkov.

